
A kulturális turizmus fejlesztési lehetőségei a Siroki vár példáján

Kulcsszavak: kulturális turizmus, örökségvédelem, kulturális és örökségturizmus, fejlesztés
A dolgozat célja a kulturális turisztikai attrakciók hatékonyabb kihasználásának bemutatása, különös tekintettel a várakra és kastélyokra, valamint a fejlesztések elmaradásának következményeire. A kutatás szekunder és primer módszerekre épül: szakirodalmak, esettanulmányok elemzése mellett interjúkat és kérdőíves felméréseket alkalmazott.
Az interjúk során a kulturális turizmus területén dolgozó szakemberek, mint létesítményvezetők, marketing szakértők és operatív menedzserek osztották meg tapasztalataikat. Egybehangzó véleményük szerint az integrált tervezés – amely az infrastruktúrát, a látogatói élményt és a fenntarthatóságot egyaránt figyelembe veszi – kulcsfontosságú a sikeres fejlesztésekhez. Hangsúlyozták a digitális technológiák bevezetésének szükségességét, például VR-alapú bemutatók és interaktív kiállítások alkalmazását.
A kérdőíves kutatás a látogatói elégedettséget és preferenciákat mérte fel. Az eredmények szerint a látogatók nagyra értékelik a vár történelmi és kulturális jelentőségét, de igénylik a modern interaktív elemeket és a könnyebb tájékozódást segítő online tartalmakat. Szívesen térnének vissza, ha bővülnének a tematikus rendezvények, programok és gasztronómiai kínálatok.
A dolgozat három fő hipotézist vizsgál:
A földrajzi elhelyezkedés jelentős hatással van a turisztikai attrakciók sikerességére, de megfelelő marketinggel és infrastruktúrával a regionális attrakciók is országos jelentőségűvé válhatnak.
A látogatói elégedettség és a fejlesztések minősége szoros összefüggésben állnak, különösen az élményalapú elemek terén.
A fejlesztések hiánya a látogatószám csökkenését eredményezheti.
A dolgozat egy második ütemű fejlesztési koncepciót is bemutat, amely a keresleti oldal preferenciáira reagál. Ez magában foglalja a digitalizáció fejlesztését (pl. VR-tartalmak és mobilalkalmazások), tematikus rendezvények szervezését, valamint a vár és környező attrakciók összekapcsolását. A siker érdekében a javasolt fejlesztések fenntarthatóságra és hosszú távú trendekre építenek.
 



